JY LEES NOU Sandra Bullock skop 2019 met ’n nuwe haarstyl af
Nuwe jaar, nuwe haarstyl.
Die aktrise Sandra Bullock is beslis nie bang vir verandering nie! Haar nuwe bob is ’n bewys daarvan. Sy het eers haar kenmerkende lang, golwende hare afgesny in ’n lob (of lang bob) en toe in ’n korter bob. “Ek voel asof my hare my gehelp het om weg te kruip. Ek kruip agter my hare weg,” het Sandra in ’n onderhoud met Today.com gesê.
Die 54-jarige Sandra se nuwe haarstyl pas haar perfek. Boonop is dit ’n veelsydige styl wat maklik gestileer kan word. Sy wys hoe jy bo vyftig steeds ’n moderne, jeugdige haarsnit kan dra wat nie net by jou ouderdom pas nie, maar ook modieus, elegant en stylvol lyk.
Probeer een van dié haarsnitte:
1. Langer pixie-snit
’n Pixie-snit met hare wat effens langer bo-op jou kop en by jou ore is, kan jy op meer as een manier stileer en lyk elegant. Die geheim is om die snit nie te stringerig te laat lyk nie.
Ster-inspirasie: Sharon Stone
2. Bob met lae
Die bob is steeds ’n baie gewilde snit omdat dit by alle ouderdomme en haartipes pas. ’n Bob met lagies lyk sjiek en modern en werk veral goed as jy fyner hare het. Vir ’n meer langwerpige gesigvorm, vra jou haarstileerder om jou hare kenlengte te sny, of effens langer as jy ’n ronder gesigvorm het.
Ster-inspirasie: Cate Blanchett
3. Asimmetriese bob
Dié haarsnit is meer waaghalsig as jy ouer is, maar daar is geen rede waarom jy dit nie kan dra nie. Laat sny jou hare kort agter, maar hou die hare rondom jou gesig langer. Die oneweredige lengte gee die haarstyl ’n vars, moderne voorkoms.
4. Golwende bob met kuif
’n Kuif skep die illusie van meer volume by jou haarwortels en kroon.
Ster-inspirasie: Halle Berry
5. Golwende lob
As jy dikker hare het, gee ’n langer bob wat in golwende lae gesny is, jou hare hope tekstuur.
Ster-inspirasie: Jennifer Lopez
6. Stompgesnyde lob
As jy van nature baie reguit hare het, is ’n lob met effens stompgesnyde punte in die kol. Steek jou hare agter jou ore in om die styl effens asimmetries te laat lyk en jou voorkoms ’n moderne kinkel te gee.
Ster-inspirasie: Sandra Bullock
7. Net onder skouerlengte
Hare wat net onder jou skouers gesny is, lyk altyd stylvol en is boonop veelsydig en maklik om te stileer.
Ster-inspirasie: Julianne Moore
8. Lang hare met lagies
Die geheim om lang hare te dra wanneer jy ouer is, is om die hare rondom jou gesig in lae te sny. Dit raam jou gesig en die tekstuur wat dit skep, gee definisie aan jou haarstyl.
Ster-inspirasie: Jennifer Aniston
Bronne: www.today.com, www.popsugar.com
Is jy ’n rooikop? Hier’s jóú dag!
Golden Globes: Dié grimering en hare steel kollig